यू – १९ एसिया कपको अन्तिम तयारीको लागि बंगलादेश पुगेको नेपाली यू-१९ क्रिकेट टोली पहिलो अभ्यास खेलमा पराजित भएको छ ।
बिहिबार भएको खेलमा नेपाल बंगलादेशसंग ३ विकेटले स्तब्ध हुन पुग्यो । बंगलादेशको साभारमा टस हारेर पहिले ब्याटिंग गरेको नेपालले निर्धारित ५० ओभरमा ९ विकेट गुमाउदै १५३ रन बनायो । नेपालको लागि आशिफ शेखले ३२ रन बनाए भने भिम शार्कीले २८ रन जोडे । त्यस्तै पवन सराफले १९ रन बनाउदा कमल सिंह ऐरी १७ रनमा अविजित रहे ।
बंगलादेशको लागि हसन महमद र काजी अनिक इस्लामले समान ३-३ विकेट हासिल गरे । त्यस्तै नयिम हसनले २ विकेट लिंदा शाखावत होसेनको भागमा १ विकेट रह्यो ।
१५४ रनको मध्यम लक्ष्य लिएर मैदान उत्रेको बंगलादेशले ३९ ओभरमा ७ विकेट गुमाउदै लक्ष्य भेट्टायो । उसको लागि नैम शेखले ५३ रनको अर्धशतकीय पारी खेले भने तोहिड ह्रिद्लीले अविजित रहदै ४८ रन जोडे । नेपालको लागि सन्दीप लामिछाने ले ४ विकेट लिए भने शाहब आलम र पवन सराफको भागमा समान १-१ विकेट रह्यो । खेलमा बंगलादेशका काजी इनिक इस्लाम म्यान अफ द म्याच भए । अब नेपालले बंगलादेशको यू-१९ टिमसँग२ वटा अभ्यास खेल खेल्नेछ ।
२३ कात्तिकदेखि मलेसियामा हुने यू-१९ एसिया कपमा नेपालसहित ८ टिमको सहभागिता हुनेछ। प्रतियोगितामा नेपालसहित भारत, पाकिस्तान, बंगलादेश, श्रीलंका, अफगानिस्तान र मलेसिया छन्। एसिसी पश्चिम क्षेत्रबाट एक टिम छनोट हुन बाँकी छ।
गत महिना मलेसियामा भएको प्रतियोगिताको फाइनलमा हङकङलाई ५ विकेटले पराजित गरेर नेपाली टिम च्याम्पियन बनेको थियो। उपाधिसँगै नेपालले यू-१९ एसिया कपमा स्थान बनाएको थियो। नेपाली टिम दीपेन्द्रसिंह ऐरीको कप्तानीमा पहिलो पटक उत्रिएको थियो।
तपाईले न्युज एनआरएन डट कमको ' एन्ड्रोईड एप्स ' डाउनलोड गर्नसक्नु हुनेछ | हामी सामाजिक संजाल फेसबुक र ट्वीटरमा पनि छौं |